Tiltalte mener dette bildet kan være manipulert
Den drapstiltalte 38-åringen trekker de fleste bevisene som legges frem i retten i tvil. Han føler seg forfulgt av egen familie, politiet og psykiatrien. Bildet er hentet fra en telefon som ble aktivisert med personnummeret og navnet til 38-åringen. Bildet viser riper på den KZ-registrerte grønne Citröen-en som ble registrert i bomringen på vei inn til Oslo 13 minutter før Sigrid Giskegjerde Schjetne (16) forsvant.- Det ser ut som jeg har tatt bildet, siden du kan se refleksjonen min i bilen. Disse skadene oppsto under en storm i Ålesund. Jeg vet ikke om bildet er manipulert slik at det ser ut som det er meg, sier 38-åringen. - På telefonen er bildet registrert som det er tatt 6. august. Er du i tvil om dette er deg? spør aktor Nina Prebe. - Det kan jeg ikke svare på. Det er en colaflaske på bildet, og jeg pleier å drikke Pepsi, svarer han. Tiltalte ble senere vist flere bilder tatt med den samme mobilen. Flere av disse ble tatt nær Pallesentralen, hvor politiet mener Sigrid Giskegjerde Schjetne ble drept i samme tidsrom. - Det er ikke slik at jeg har en grunn til å tro at bildene er manipulert, men jeg holder muligheten åpen, sier 38-åringen. Bildene viser også andre skader på bilen, blant annet en skade i frontruten som kan være forenlig med en påkjørsel.Påtalemyndigheten har varslet om påstand om overføring til tvunget psykisk helsevern, fordi de mener det er tvil rundt hvorvidt han er tilregnelig. Det er oppnevnt tre sakkyndige i saken. Psykiatrispesialistene Andreas Eirik Hamnes og Kjersti Narud mener 38-åringen var tilregnelig på gjerningstidspunktet, mens nevropsykolog Anne Lill Ørbeck mener mannen var paranoid schizofren og strafferettslig utilregnelig.
Speilbildet av den drapstiltalte 38-åringen er synlig i bilvinduet og lakken. I hendene har han et mobilkamera. Likevel er han tvilende til om han har tatt bildet.